Casper Blaabjerg puster ud en ekstra gang, inden han med taktfaste skridt marcherer ind på gulvet i Gigantium. - Jeg er rimelig spændt. Vi er jo de første, der skal på, når han lige at sige, inden det går løs. Han er en af de mere end 2000 gymnaster fra forskellige efterskoler i Nord- og Midtjylland, der i dag var samlet til Aalborgstævnet - et årligt gymnastikstævne, som tæller gymnaster fra 16 forskellige efterskoler, hvoraf mange er idrætsefterskoler. - Det er det største publikum, de nogensinde kommer til at optræde for. Normalt laver de jo opvisninger i små haller, hvor der sidder en 200-300 mennesker - her sidder der 3000 mennesker på tribunerne, fortæller Linda Hornstrup, der er en af arrangørerne af stævnet. Stævnet har efterhånden 10 år på bagen og er for mange efterskoleelever kulminationen på flere måneders intens træning. Det betyder også, at de deltagende skoler stiller med store hold - Han Herreders Ungdomsskole stiller for eksempel med 98 gymnaster. - For mange er det jo første gang, de prøver at være i sådan en stor hal med så mange mennesker og få en kæmpe følelse af fællesskab, siger Torben Lønne, der er gymnastiklærer på Han Herreders Ungdomsskole. Han har trænet eleverne i adskillige måneder op til dagens opvisning, men er pavestolt af sine gymnaster. - Det har krævet blod, sved og tårer. Men det har været det værd for alle, siger han. Stævnet varede hele dagen og sluttede først kl. 21 tirsdag aften.

Referat:
2000 gymnaster var fredag samlet til Aalborgstævnet i Gigantium - fælles for dem alle er, at de går på efterskole.